LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL žemės ūkio ministro 2006 m. birželio 12 d. įsakymo Nr. 3D-240 „DĖL VALSTYBINĖMS (PERDUOTOMS SAVIVALDYBĖMS) ŽEMĖS ŪKIO FUNKCIJOMS ATLIKTI SKIRTŲ LĖŠŲ APSKAIČIAVIMO METODIKŲ PATVIRTINIMO“ PAKEITIMO

2022 m. gruodžio 14 d. Nr. 3D-810

Vilnius

1. P a k e i č i u Lėšų, skirtų valstybinėms (perduotoms savivaldybėms) žemės ūkio funkcijoms atlikti, apskaičiavimo metodiką, patvirtintą Lietuvos Respublikos žemės ūkio ministro 2006 m. birželio 12 d. įsakymu Nr. 3D-240 „Dėl valstybinėms (perduotoms savivaldybėms) žemės ūkio funkcijoms atlikti skirtų lėšų apskaičiavimo metodikų patvirtinimo“:

1.1. Pakeičiu 1 punktą ir jį išdėstau taip:

„1. Lėšų, skirtų valstybinėms (perduotoms savivaldybėms) žemės ūkio funkcijoms atlikti, apskaičiavimo metodika (toliau – metodika) nustato valstybės biudžeto lėšų poreikio apskaičiavimą Lietuvos Respublikos vietos savivaldos įstatyme numatytoms ir kituose teisės aktuose detalizuotoms valstybinėms (valstybės perduotoms savivaldybėms) žemės ūkio funkcijoms (išskyrus melioracijos ir hidrotechnikos statinių eksploatavimo) vykdyti.“

1.2. Pakeičiu 9 punktą ir jį išdėstau taip:

„9. Įregistruotų, pakeistų registracijos duomenų ir išregistruotų traktorių ir kitos žemės ūkio technikos skaičių bei išduotų techninės apžiūros talonų skaičiaus vidurkį per praėjusius ir prieš praėjusius kalendorinius metus VĮ Žemės ūkio duomenų centras (toliau – ŽŪDC) nustato pagal Lietuvos Respublikos traktorių, savaeigių ir žemės ūkio mašinų ir jų priekabų registro duomenis.“

1.3. Pakeičiu 10 punktą ir jį išdėstau taip:

„10. Įregistruotų, išregistruotų ūkininkų ūkių ir duomenis patikslinusių ūkininkų skaičių per praėjusius kalendorinius metus ŽŪDC nustato pagal Lietuvos Respublikos ūkininkų ūkių registro duomenis.“

1.4. Pakeičiu 12 punktą ir jį išdėstau taip:

„12. Informaciją apie per praėjusius kalendorinius metus priimtų paraiškų draudimo įmokoms ir kredito palūkanoms kompensuoti skaičių ŽŪDC iki einamųjų metų kovo 1 d. pateikia Nacionalinė mokėjimo agentūra prie Žemės ūkio ministerijos (toliau – NMA).“

1.5. Pripažįstu netekusiu galios 13 punktą.

1.6.	Pakeičiu 15 punktą ir jį išdėstau taip:

„15. Per praėjusius kalendorinius metus priimtų administruoti paraiškų dėl paramos bičių laikytojams už papildomą bičių maitinimą skaičių ŽŪDC nustato pagal Ūkinių gyvūnų registro duomenis.“

1.7.	Pripažįstu netekusiu galios 16 punktą.

1.8.	Pakeičiu 17 punktą ir jį išdėstau taip:

„17. Įregistruotų, atnaujintų ir išregistruotų žemės ūkio valdų skaičių per praėjusius kalendorinius metus ŽŪDC nustato pagal Lietuvos Respublikos žemės ūkio ir kaimo verslo registro duomenis.“

1.9.	Pakeičiu 18 punktą ir jį išdėstau taip:

„18. NMA iki einamųjų metų kovo 1 d. pateikia ŽŪDC informaciją apie per praėjusius kalendorinius metus savivaldybėse priimtų pasėlių deklaracijų, pasėlių deklaracijose pateiktų laukų, paraiškų gauti paramą pagal Bendrosios žemės ūkio politikos II ramsčio priemones skaičių bei išmokėtą nacionalinės paramos sumą pagal per praėjusius kalendorinius metus priimtas pasėlių deklaravimo paraiškas.“

1.10. Pakeičiu 19 punktą ir jį išdėstau taip:

„19. Pareiškėjų, per praėjusius kalendorinius metus deklaravusių grūdinių ir (arba) aliejinių augalų pasėlių plotus, sudarančius 50 ha ir daugiau, skaičių ŽŪDC nustato pagal Pasėlių laukų duomenų bazės duomenis.“

1.11. Pakeičiu 20 punktą ir jį išdėstau taip:

„20. ŽŪDC ne vėliau kaip iki einamųjų metų kovo 15 d. pateikia šios metodikos 2.1 papunktyje nurodytą informaciją Lietuvos Respublikos žemės ūkio ministerijai (toliau – ministerija) ir savivaldybėms. Ministerija, atsižvelgdama į Lietuvos Respublikos Vyriausybės nutarimu patvirtintą atitinkamų metų valstybės biudžeto ir savivaldybių biudžetų finansinių rodiklių projektų rengimo planą, gali nustatyti ankstesnį informacijos pateikimo terminą.“

2. N u s t a t a u, kad šis įsakymas įsigalioja 2023 m. sausio 3 d.

Žemės ūkio ministras	Kęstutis Navickas